|  |
| --- |
| **Budapest Főváros VII. Kerület Erzsébetváros Önkormányzata**  **Fidesz-KDNP képviselőcsoport** |

**MÓDOSÍTÓ INDÍTVÁNY**

**Budapest Főváros VII. Kerület Erzsébetváros Önkormányzata** **Képviselő-testületének 2025. február 19-én tartandó rendes ülésének 4. napirendi pontjához**

**Tisztelt Képviselő-testület!**

Az erzsébetvárosi Fidesz-KDNP képviselőcsoport elfogadhatatlannak tartja az önkormányzati lakásban élők bérleti díjának drasztikus megemelését. Amikor a kormány intézkedések sorát hozza a lakhatási válság enyhítésére, az önkormányzat baloldali vezetése nem hozhat olyan döntést, amely nehéz sorsú emberek ezreinek életét fogja megkeseríteni. Teljesen elfogadhatatlannak tartjuk, hogy a lakossági parkolási engedélyek díjának tizennyolcszorosára emelése után, most a legkiszolgáltatottabb helyzetben lévő erzsébetvárosiak lakbérét akarja megemelni Niedermüller Péter és az erzsébetvárosi baloldal.

A lakbéremeléssel több mint 1500 lakás bérleti díja emelkedne meg brutálisan. Ez azt jelentené, hogy legalább 5000 erzsébetvárosi élne olyan lakásban, amelynek bérleti díja többszörösére emelkedik.

Az Erzsébetvárosi Fidesz a kerületben élők pártján áll, ezért azonnali lakbér stop bevezetését kezdeményezzük. Az javasoljuk, hogy az önkormányzati bérlakásban élők lakbérét egyetlen fillérrel se lehessen megemelni.

Budapest Főváros VII. kerület Erzsébetváros Önkormányzata Képviselő-testületének az önkormányzat tulajdonában álló lakások bérbeadásáról szóló …/2025. (II.19.) önkormányzati rendelet tervezete 2. mellékletének helyébe a módosító indítványhoz csatolt melléklet lép.

Kérjük a Tisztelt Képviselő-testületet, hogy a módosító indítványt szíveskedjen megtárgyalni, és

* a lenti határozati javaslatot, valamint
* az eredetileg kipostázott rendelet-tervezet 2. melléklete helyett jelen módosító indítványhoz csatolt mellékletet szíveskedjen elfogadni.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …./2025. (II.19.) határozata lakbér stop bevezetéséről**

Budapest Főváros VII. kerület Erzsébetváros Önkormányzatának képviselő-testülete úgy dönt, hogy azonnali lakbér stopot vezet be és azt 2029. november 30-ig fenntartja.

**Felelős:** Niedermüller Péter polgármester

**Határidő:** 2029. november 30.

**Hatásvizsgálat**

Budapest Főváros VII. kerület Erzsébetváros Önkormányzata Képviselő-testületének az önkormányzat tulajdonában álló lakások bérbeadásáról szóló …/2025. (II.19.) önkormányzati rendelet várható hatásai a jogalkotásról szóló 2010. évi CXXX. törvény 17. §-a szerint:

1. **A jogszabály társadalmi, gazdasági, költségvetési hatásai**

A rendelet elfogadásával közvetlenül összefüggő társadalmi hatás az, hogy az önkormányzati lakásban élő bérlők lakbér költségei nem nőnek, a gazdasági-költségvetési hatása az, hogy a bérbeadó önkormányzat költségvetési bevételeiben 2029. november 30-ig a lakbérből származó bevételek nem emelkednek.

1. **A jogszabály környezeti és egészségi következményei**

A rendelet elfogadásának környezeti, egészségi következményei nincsenek.

1. **A jogszabály adminisztratív terheket befolyásoló hatásai**

A rendelet elfogadásának adminisztratív terheket befolyásoló hatásai nem számottevőek.

1. **A jogszabály megalkotásának szükségessége, a jogalkotás elmaradásának várható következményei**

A rendelet elfogadásának elmaradása jogsértést nem okoz.

1. **A jogszabály alkalmazásához szükséges személyi, szervezeti, tárgyi és pénzügyi feltételek**

A jogszabály alkalmazásához szükséges személyi, szervezeti feltételek biztosítottak, pénzügyi feltételei a költségvetésről szóló rendeletben szerepelnek, a fedezet rendelkezésre áll.

Budapest, 2025. február 13.

**Benedek Zsolt**

**Fidesz-KDNP képviselőcsoport vezetője**

**dr. Kosztolányi Dénes dr. Molnár Dominik Ripka András**

**képviselő képviselő képviselő**